13. ΒΑΣΙΛΙΚΟΝ ΔΙΑΤΑΓΜΑ της 7/12 Σεπτ. 1940 (ΦΕΚ Α΄ 291) Περί οριστικής απομακρύνσεως αλλοδαπών ή μη Ελλήνων την εθνικότητα εγκατεστημένων εν επιτηρουμέναις ζώναις. Προτάσει του Ημετέρου επί των Στρατιωτικών Υφυπουργού και έχοντες υπ’ όψει το άρθρ. 5 παρ. 3 του Α.Ν. 376/1936 ως ετροποποιήθη μεταγενεστέρως, ως και την υπ’ αριθ. 514/1940 γνωμοδότησιν του Συμβουλίου Επικρατείας, απεφασίσαμεν και διατάσσομεν: Άρθρον μόνον.-1.Επεκτείνομεν την υπό του άρθρ. 5 παρ. 3 του Α.Ν. 376/1936 «περί μέτρων ασφαλείας οχυρών θέσεων» ως ούτος ετροποποιήθη μεταγενεστέρως προβλεπομένην απαγόρευσιν εγκαταστάσεως εν ταις επιτηρουμέναις Ζώναις Αμυντικών περιοχών επί των ήδη εγκατεστημένων εν αυταίς αλλοδαπών ή μη Ελλήνων την Εθνικότητα προσώπων. 2.Η οριστική απομάκρυνσις των εν τη παρ. 1 αναφερομένων προσώπων μόνων ή μετά των οικογενειών των αποφασίζεται υπό της υπό του άρθρ. 8 του Α.Ν. 376/1936 προβλεπομένης επιτροπής Στρατιωτικής Ασφαλείας και εκτελείται κατά τας διατάξεις του άρθρου τούτου. 3.Αι διατάξεις του παρόντος εφαρμόζονται και εν ταις εφεξής καθορισθησομέναις κατά τας διατάξεις του αυτού Α.Ν. 376/1936 Αμυντικαίς περιοχαίς. Εις τον αυτόν επί των Στρατιωτικών Υφυπουργόν ανατίθεμεν την δημοσίευσιν και εκτέλεσιν του παρόντος Δ/τος. 